Դատախազ Հայկ Պետրոսյանը նշեց, որ Առաջին ատյանի դատարանը Խանդոյանի նկատմամբ մեղմ պատիժ է նշանակել, պնդեց, որ ապացույցներում կեղծ տեղեկատվություն չի եղել: Հավելեց նաև, որ գործով կալանավորված 13 ամբաստանյալներից 11-ը իրենց մեղքն ընդունել են և արագացված դատաքննություն է նշանակվել նրանց նկատմամբ: Մեղադրողը նշեց, որ դատախազությունը որևէ մեկին չի նախապատրաստել ցուցմունքներ տալ ընդդեմ Արարատ Խանդոյանի, իսկ եթե պաշտպանն այդպես է կարծում, դա կապված է նրա «հիվանդագին երևակայությունից»: Դատավորը միջնորդեց, որպեսզի կողմերը միմյանց նկատմամբ վիրավորական արտահայտություններ չգործածեն: Այսօրվա նիստին այդ մասին մի քանի անգամ դատավորը զգուշացրեց կողմերին, օրինակ՝ երբ ելույթի ժամանակ Արարատ Խանդոյանը դատախազին անվանեց «ամբաստանյալ», դատարանը զգուշացրեց լինել հարգալից, իսկ դատարանի հետ զրուցելիս հարգել դատավարական կարգը: